Branden Troock

Branden Curtis Troock (s. 20. maaliskuuta 1994 Edmonton, Alberta, Kanada) on kanadalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan oikea laitahyökkääjä. Troock laukoo oikealta.
Ura.
Seuraura.
Juniorivuodet.
Troock on Whitemud West MHA:n kasvatti. Hän siirtyi juniorina sittemmin CAC Canadiensiin, jonka U15 AAA-joukkueen kapteenina Troock toimi kaudella 2008–2009. Seattle Thunderbirds varasi hänet 12. pelaajana WHL:n varaustilaisuudessa 2009. Troock debytoi joukkueessa kaudella 2009–2010, jolloin hän pelasi siellä yhdeksän runkosarjaottelua tehopistein 2+4=6. Kausi 2010–2011 Troockilta jäi kokonaan väliin päävamman vuoksi. Ensimmäisellä täysimittaisella WHL-kaudellaan 2011–2012 hän pelasi 58 runkosarjaottelua tehopistein 14+12=26. Troock pelasi kauden aikana myös CHL Top Prospects Gamessa.
Dallas Stars varasi Troockin viidennellä kierroksella 134. pelaajana . Kausi 2012–2013 hänellä jäi vain 19 ottelun mittaiseksi olkapäävamman vuoksi. Kaudella 2013–2014 Troock oli tehoilla 24+34=58 Thunderbirdsin kolmanneksi paras pistemies. Pudotuspeleissä hän jakoi neljällä osumallaan joukkueen sisäisen maalipörssin voiton Aleksandr Delnovin ja Scott Eansorin kanssa.
AHL ja ECHL.
Huhtikuussa 2014 Troock teki kolmivuotisen NHL-tulokassopimuksen Dallas Starsin kanssa. Hän liittyi myös koesopimuksella AHL-joukkue Texas Starsin vahvuuteen. Troock pelasi siellä loppukaudella 2013–2014 yhden runkosarja- ja yhden pudotuspeliottelun. Hän voitti kauden päätteeksi Calder Cupin.
Kaudella 2014–2015 Troock pelasi AHL:ssä 49 runkosarjaottelua tehopistein 6+9=15. Hän pelasi myös viisi ECHL-ottelua Idaho Steelheadsissa tehopistein 1+1=2. Myös kauden 2015–2016 Troock pelasi suurimmaksi osaksi AHL:ssä. Alkukaudella 2016–2017 hän pelasi kymmenen AHL- ja 15 ECHL-ottelua, kunnes helmikuussa 2017 Dallas Stars kauppasi Troockin ja hyökkääjä Brendan Ranfordin Arizona Coyotesiin vaihdossa maalivahti Justin Petersiin ja puolustaja Justin Hacheen. Hän pelasi loppukauden AHL-joukkue Tucson Roadrunnersissa.
Syyskuussa 2017 Troock teki vuoden mittaisen sopimuksen ECHL-joukkue Greenville Swamp Rabbitsin kanssa. Joulukuussa seura lainasi hänet koesopimuksella AHL-joukkue Hartford Wolf Packiin, jossa Troock pelasi yhden ottelun. Maaliskuussa 2018 Swap Rabbits kauppasi hänet Atlanta Gladiatorsiin. Elokuussa Troock teki seuran kanssa vuoden mittaisen jatkosopimuksen. Maaliskuussa 2019 Gladiators kauppasi hänet Maine Marinersiin vaihdossa puolustaja John Furgeleen. 
Elokuussa 2019 Troock teki vuoden mittaisen ECHL-sopimuksen Toledo Walleyen kanssa. Tammikuussa 2020 seura kauppasi hänet South Carolina Stingraysiin vaihdossa hyökkääjä Jonathan Charbonneaun ja puolustaja Dylan Zinkin oikeuksiin. Helmikuussa Troock teki koesopimuksen AHL-joukkue Cleveland Monstersin kanssa. Hän pelasi siellä 11 ottelua, kunnes koronaviruspandemia päätti kauden maaliskuussa.
Troock oli kokonaan pelaamatta kauden 2020–2021. Elokuussa 2021 hän teki vuoden mittaisen sopimuksen ECHL-joukkue Allen Americansin kanssa. Troock pelasi runkosarjassa 51 ottelua tehopistein 25+30=55, joilla hän oli joukkueen kolmanneksi paras maalintekijä ja neljänneksi paras pistemies.
Siirtyminen Eurooppaan.
Kaudeksi 2022–2023 Troock siirtyi vuoden mittaisella sopimuksella Slovakian Extraligan HC Banská Bystricaan. Hän oli tehoilla 29+14=43 joukkueen paras pistemies ja maalintekijä. Troock jakoi koko liigan maalipörssin kolmannen sijan HC Slovan Bratislavan Brant Harrisin kanssa edellään vain HC Prešovin Max Garlach ja HC Nové Zámkyn Robby Jackson. Hän jakoi myös pistepörssin kymmenennen sijan HC Slovan Bratislavan Marcel Haščákin ja Samuel Takáčin sekä HK Spišská Nová Vesin Juraj Majdanin kanssa. Troockin kausi päättyi kuitenkin ensimmäiseen pudotuspeliotteluun.
Troock siirtyi kaudeksi 2023–2024 vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue AIK:hon. Kaudeksi 2024–2025 hän siirtyi vuoden mittaisella sopimuksella Saksaan DEL-joukkue Iserlohn Roostersiin, jota valmensi Troockille Banská Bystricasta tuttu Doug Shedden. Hänen kautensa jäi loukkaantumisen vuoksi kuitenkin vain 29 ottelun mittaiseksi.
Kesäkuussa 2025 Troock teki kaksivuotisen sopimuksen Slovakian Extraligassa pelaavan HKm Zvolenin kanssa. Hänen sopimuksensa purettiin kuitenkin hänen omasta aloitteestaan jo lokakuussa. Marraskuussa Troock siirtyi loppukauden 2025–2026 kattavalla sopimuksella SM-liigajoukkue Vaasan Sportiin. Joukkuetta valmentaa hänelle Banská Bystricasta ja Iserlohnista tuttu Doug Shedden.
Maajoukkueura.
Troock pelasi alle 18-vuotiaiden MM-kilpailuissa vuonna 2012, jolloin hän voitti pronssia.